Vyf SA’ners vanjaar op ‘Forbes’ se miljardêr-lysForbes het pas sy nuutste lys van die wêreld se rykstes bekend gemaak. (Argieffoto: Unsplash) Forbes, die Amerikaanse saketydskrif, het die oud-Suid-Afrikaner Elon Musk pas boaan sy lys van die wêreld se rykste mense geplaas – en daar is verskeie Suid-Afrikaners op dié lys wat nie soos die res van die gepeupel hul sente hoef om te draai nie. Volgens Forbes kon nie eens ŉ oorlog, ŉ pandemie of power markte die wêreld se altesame 2 668 miljardêrs onderkry nie, al is daar vanjaar heelwat minder miljardêrs as ŉ jaar gelede. Die groep het ŉ gesamentlike waarde van $12,7 biljoen, maar dit is nietemin $400 miljard minder as in 2021. Onder hulle is Suid-Afrikaners soos die mynmagnaat Nicky Oppenheimer en Naspers-hoof Koos Bekker. Elon Musk. (Foto: Odd Andersen/AFP) Elon Musk is danksy sy bankbalans van $219 miljard vir die heel eerste keer boaan die lys van rykstes. Musk is ŉ oud-Suid-Afrikaner en werk aan die revolusionering van vervoer – nie net op aarde deur die elektriesemotorvervaardiger Tesla nie, maar ook in die ruimte deur die vuurpylvervaardiger SpaceX. Hy word gevolg deur Jeff Bezos (met ŉ fortuin van $171 miljard), wat die e-handelsreus Amazon in 1994 in sy motorhuis in Seattle op die been gebring het. Bezos het in Julie verlede jaar as uitvoerende hoof bedank om die uitvoerende voorsitter van Amazon te word. Derde op die lys is Bernard Arnault en sy familie. Arnault is verantwoordelik vir die LVMH-sakeryk en naastenby 70 mode- en kosmetiekhandelsmerke, waaronder Louis Vuitton en Sephora. Arnault se fortuin staan op $158 miljard. Bill Gates, wat al etlike kere deur Forbes as die wêreld se rykste mens aangewys is, is in die vyfde plek met ŉ fortuin van $129 miljard. Gates het sy miljarde uit die sagtewaremaatskappy Microsoft in ŉ gediversifiseerde fortuin omskep. Die mynmagnaat, Patrice Motsepe. (Argieffoto: Werner Beukes/SAPA) Die skerpste dalings was in Rusland, waar daar nou 34 minder miljardêrs is as verlede jaar, ná pres. Wladimir Poetin se oorlog in Oekraïne. Ook in China, waar die regering toegeslaan het op tegno-maatskappye, is daar nou 87 minder miljardêrs. Almal het egter nie agteruit geboer nie. Volgens Forbes is iets soos ŉ duisend miljardêrs nou selfs ryker as ŉ jaar gelede en daar is nou ook 236 nuweling-miljardêrs in plekke soos Barbados, Bulgarye, Estland en Uruguay op die lys. Die VSA het steeds die wêreld se meeste miljardêrs en altesame 735 van hulle is ŉ allemintige $4,7 biljoen werd. Forbes gebruik aandeelpryse en wisselkoerse (soos op 11 Maart) om die rykes se nettowaarde te bepaal. Húlle is die wêreld se 15 rykstes: Daar pronk oudergewoonte ook verskeie Suid-Afrikaners op die lys van rykes.